Helené Bester se vreugde ná tragedieHelené, haar man Jacques en hul babadogtertjie. Foto: Facebook Bester het op haar Facebook-blad geskryf dat Kristi Ellen Theron Saterdagoggend met behulp van ŉ surrogaatma gebore is. “Dankie dat jy haar gedra het asof sy jou eie is!! Vandag is sy gebore en ons harte is so bly!!! Dankie dat jul sonder ophou gebid het en dankie vir die ongelooflike ondersteuning. Mag julle almal op hierdie dag ’n wonderwerk ervaar.” Bester moes in November 2012 ŉ noodkeisersnee ondergaan toe sy 33 weke swanger was. Haar en haar man, Jacques Theron, se dogtertjie het dit nie oorleef nie. Bester is drie weke voor die noodkeisersnee met ŉ bloedklont in haar linkerbeen gediagnoseer wat ŉ algemene komplikasie onder swanger vroue is. Sy is ook later met pulmonale embolus gediagnoseer nadat ŉ deel van die bloedklont losgekom en na haar longe beweeg het. Sy het behandeling ontvang en dit het gelei tot komplikasies wat inwendige buikbloeding veroorsaak het. Bester is kort daarna geopereer nadat die bloedklont vergroot het, asook om te keer dat dit na haar hart of longe beweeg. ŉ Siffie is in haar been ingeplant om die bloedklont te keer.